Virallinen lehti nro C 013 , 18/01/1999 s. 0028



KIRJALLINEN KYSYMYS E-1345/98 esittäjä(t): Laura González Álvarez (GUE/NGL) , Pedro Marset Campos (GUE/NGL) ja Alonso Puerta (GUE/NGL) komissiolle (29. huhtikuuta 1998) Aihe: Viitteitä yhteisön varojen epäasianmukaisesta käytöstä Madridin Parque Linealin (Espanja) alueella Madridissa oleva Parque Lineal del Manzanares on ollut vuodesta 1985 lähtien Madridin kaupunginhallituksen erilaisten toimenpiteiden kohteena. Se halusi perustaa tälle alun perin käyttämättömälle alueelle vesipuiston. Hankkeesta on kuitenkin jäljellä vain vesipuiston perustusten paikalla oleva valtava jätevuori, joka häiritsee ympäröivien alueiden näkymiä ja aiheuttaa hajuhaittoja. Paikalliset tahot ovat yrittäneet kehittää aluetta tekemällä siitä maaseutupuiston, jossa voitaisiin toteuttaa sosiaalis-taloudellisia hankkeita tällä rappeutuvalla alueella, jossa esiintyy vakavia sosiaalisia ongelmia. Lukuisten toimenpiteiden jälkeen ne ovat saaneet Madridin kaupunginhallituksen hakemaan koheesiorahastovaroja alueen kunnostamiseen osana yhtenäistä tervehdyttämissuunnitelmaa. Paikalliset asukkaat ovat huolestuneet autonomisen alueen hallituksen suunnitelmasta yksityistää puisto ja jakaa se osiin, joita tarjotaan voittoa tavoitteleville yrityksille. He epäilevät, että tämän spekulaation takana on huomattavia Euroopan unionin investointivaroja, jotka suunnattaisiin tällöin muihin kohteisiin. Suunnitteilla on myös yhteisymmärrykseen perustuvia toimenpiteitä, joiden ulkopuolelle jätettäisiin paikallis- ja ympäristöjärjestöt. Huomiotta jätetään myös EU:n vihreään kirjaan kaupunkiympäristöstä sisältyvät määräykset, jotka koskevat suunniteltujen toimenpiteiden vaikutuksen kohteena olevien tahojen osallistumista. 1. Onko komissio tietoinen tästä tilanteesta? 2. Mitä toimenpiteitä komissio voi toteuttaa taatakseen sen, että Espanjan viranomaiset noudattavat yhteisön ympäristölainsäädäntöä ja erityisesti direktiiviä 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista? 3. Voiko komissio kertoa, kohdistetaanko tähän hankkeeseen Euroopan unionin rakennetoimenpiteitä? Voiko komissio kertoa, onko Parque Lineal saanut rakennetukea ja jos on, mihin tarkoitukseen tuki on annettu? 4. Pitääkö komissio mahdollisena, että EU:ta kohtaan harjoitetaan petollista menettelyä, jossa yhteisöjen sijoitus, joka on tarkoitettu maan kunnostamiseen, palveleekin kiinteistöspekulointia? 5. Voiko komissio ilmoittaa kaikki asiaa koskevat tiedot, jotka se saa Espanjan viranomaisilta, jotta ympäristöalan tietojen vapaa saatavuus voitaisiin taata? Komission jäsenen Monika Wulf-Mathiesinkomission puolesta antama vastaus (24. kesäkuuta 1998) 1. ja 3. Komissiolle ei ole ilmoitettu parlamentin jäsenten esittämästä "Parque Lineas del Manzanaresin" tilanteesta. Komissio on kuitenkin vastaanottanut Manzanaresin ympäristön parantamiseen tähtäävää hanketta koskevan tukihakemuksen. Tällä hankkeella pyritään erityisesti kohentamaan joen tilaa yli 20 kilometrin pituudelta poistamalla kiinteät jätteet, ruoppaamalla 20 000 m3:n suuruinen alue, kanavoimalla jokea 7 kilometrin pituudelta, asentamalla suljettu valvontakameraverkko valvomaan veden virtausta sekä perustamalla 50 hehtaarin suuruinen viheralue. Komissio hyväksyi 26. heinäkuuta 1996 hankkeelle koheesiorahastosta myönnettävän 9,97 miljoonan ecun yhteisrahoituksen, jolloin yhteisön rahoitusosuus on enintään 80 prosenttia. Tässä yhteydessä on syytä painottaa, että koheesiorahaston varoista yhteisrahoitettujen hankkeiden on oltava kaikkien yhteisön politiikkojen mukaiset ja myös yhteisön ympäristöpolitiikkaa on noudatettava. 2. Hankkeen esittelyn yhteydessä saatujen tietojen perusteella tämä urakka ei kuulu tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY liitteen I soveltamisalaan, ja tämän vuoksi ympäristövaikutusten arviointi ei tässä tapauksessa ole pakollista. Koska alue, jolla työt tehdään, ei kuulu luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/409/ETY(2) ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(3) mainittuihin suojelualueisiin, ympäristöalan viranomaiset ovat katsoneet, ettei direktiivin 85/337/ETY liitteen II mukainen ympäristövaikutusten arviointi ollut tarpeen. 4. Hankkeen täytäntöönpanoa valvoo seurantakomitea, joka kokoontuu kaksi kertaa vuodessa. Komissio varmistaa mainitun komitean seuraavassa kokouksessa, joka pidetään lokakuussa 1998, tai tarvittaessa paikan päällä tehtävällä tarkastuskäynnillä, ettei Manzanaresin hankkeen täytäntöönpanossa esiinny sääntöjenvastaisuuksia. 5. Komissio voi toimittaa hallussaan olevat tiedot hankkeen yksityiskohdista. Parlamentin jäsenet voivat joka tapauksessa saada asiasta enemmän tietoja Madridin kunnasta, joka vastaa kyseisen hankkeen täytäntöönpanosta. (1) EYVL L 175, 5.7.1985, s. 40. (2) EYVL L 103, 25.4.1979. (3) EYVL L 206, 22.7.1992.